અમારું નિવાસસ્થાન નારાયણી ગંગાના કિનારા પર છે, પરંતુ નદીના પ્રવાહથી ઘણું ઊંચું છે. નદી પ્રમાણમાં નાની છે, એટલે તેનો નાદ પણ તેના કદને અનુરૂપ સાવ નાનો છે. નાદ નાનો છે એટલે મધુર પણ છે. હિમાલયની મોટી નદીઓના નાદમાં જે પ્રચંડતા, જે તીવ્રતા અને કવચિત ભયંકરતા સંભળાય છે, તે અહીં આ નારાયણી ગંગાના નાદમાં નથી. વળી નદી અહીં લગભગ સપાટ ભૂમિમાંથી વહે છે, એટલે પણ તેના સ્વરૂપને અનુરૂપ તેનો નાદ પણ સૌમ્ય છે. અમે જે અતિથિગૃહમાં ઉતારો કર્યો છે તેની અને નદીની વચ્ચે થોડી ઢાળવાળી જમીન છે. આ ઢાળને કાપીને આ મકાનમાલિકે નાનાં-નાનાં સુંદર ખેતરો બનાવ્યાં છે. આ ખેતરો પગથિયાં-આકારનાં છે. ખેતરોમાં સર્વત્ર ફળછોડ અને વચ્ચેવચ્ચે ફૂલછોડ પણ વાવેલા છે.